作者：胡浩然
词牌/韵律：送入我门来

paragraphs: 荼垒安扉，灵馗挂户，神傩烈竹轰雷。
动念流光，四序式周回。
须知今岁今宵尽，似顿觉明年明日催。
向今夕，是处迎春送腊，罗绮筵开。
今古遍同此夜，贤愚共添一岁，贵贱仍偕。
互祝遐龄，山海固难摧。
石崇富贵篯铿寿，更潘岳仪容子建才。
仗东风尽力，一齐吹送，入此门来。